ในช่วงนี้ห้องอาหารเดอะสแควร์ (The Square) โรงแรมโนโวเทล แพลทินัม ประตูน้ำ มีการจัดบุฟเฟ่ต์ฤดูกาลใหม่ที่มีชื่อว่า Seriously Salmon ค่ะ และเรามีโอกาสได้มาลิ้มลอง โดยบุฟเฟ่ต์นี้จะเน้นอาหารที่ทำมาจากปลาแซลม่อนสดๆ มาแปรเปลี่ยนเป็นอาหารหลากหลายสัญชาติให้ได้เลือกชิม และบุฟเฟ่ต์แซลม่อนนี้จัดในวันอาทิตย์ไปจนถึงวันพฤหัสบดีของทุกสัปดาห์ค่ะ เริ่มตั้งแต่เดือนนี้เป็นต้นไป 

ห้องอาหารเดอะสแควร์เป็นห้องอาหารขนาดใหญ่ ตั้งอยู่บนชั้น 6 หรือชั้นล็อบบี้ของโรงแรมโนโวเทล แพลทินัม ประตูน้ำ ซึ่งตั้งอยู่บริเวณแยกประตูน้ำ ติดกับห้างแพลทินัม และไม่ไกลจากพันธุ์ทิพย์พลาซ่าค่ะ สามารถเดินทางได้ทั้งรถส่วนตัว รถเมล์หลายหลายสาย เช่น สาย 2, 79, 511 ฯลฯ ค่ะ หรือหากใครเดินทางมาด้วยรถไฟฟ้าก็สามารถลงที่สถานีชิดลมหรือสถานีสยาม จากนั้นเดินมาเรื่อยๆ มุ่งสู่ห้าง CentralWorld แล้วเดินต่อมายังถนนเพชรบุรี โรงแรมจะอยู่บริเวณหัวมุมถนนทางซ้ายมือเลยค่ะ และนอกจากจะเดินทางมาโดยขึ้นลิฟท์บริเวณโรงแรมแล้ว ยังสามารถเดินทางมาจากอาคาร 2 ห้าง Platinum ได้อีกด้วย

ลักษณะของห้องอาหารเดอะสแควร์ของโรงแรมนี้ แบ่งโซนเป็นมุมอาหารและมุมที่นั่งอย่างชัดเจน ในส่วนของมุมที่นั่งนั้นเน้นเป็นลักษณะของโซฟา มีทั้งที่นั่งที่เรียงรายไปตามผนังที่มีกระจกกรุเพื่อให้มองเห็นบรรยากาศราชประสงค์ได้ และที่นั่งโซนถัดเข้ามาด้านในซึ่งเหมาะจะจัดโต๊ะสำหรับรับประทานเป็นกลุ่มใหญ่ 


บุฟเฟ่ต์แซลม่อนในครั้งนี้เท่าที่ลองเดินสัมผัสกับไลน์อาหารก็พบว่ามีอาหารที่ทำจากปลาแซลม่อนอยู่หลายเมนู และบางเมนูก็น่าประหลาดใจพอสมควรค่ะ ไล่มาตั้งแต่สเตชั่นแรกก็คือสเตชั่นอาหารจีน ณ สเตชั่นนี้จะมีของดีของทางห้องอาหารนี้ให้บริการอยู่ค่ะ นั่นก็คือหมูแดงและเป็ดย่างนั่นเอง แอบน่าเสียดายนิดหน่อยที่ในบุฟเฟต์นี้ไม่ได้ให้บริการหมูกรอบอันเลื่องชื่อของห้องอาหารเอาไว้ด้วยค่ะ อย่างไรก็ตามหมูแดงที่นี่นุ่มมากกกก หอม และอร่อย ส่วนเป็ดย่างเป็นอะไรที่เริ่ดกว่าหมูแดงไปอีกสองสเต็ปค่ะ เป็ดที่นี่ดีงามสุดๆ ด้วยความนุ่มของเนื้อและความกรอบของหนังเป็ด รักเลยค่ะ นอกจากนี้ในสเตชั่นนี้ก็ยังมีติ่มซำแซลม่อนอีกด้วย เป็นเมนูที่เก๋ไม่เบาเชียวค่ะ

ถัดมาเป็นสเตชั่นของเทปันยากิ ...เทปันยากิของทางห้องอาหารนี้เป็นการจัดเรียงอาหารสดไว้ในสเตชั่นให้ได้เลือก เท่าที่เห็นนั้นก็มีทั้งแซลม่อนบาร์บีคิว แซลม่อนสด เนื้อวัว เนื้อหมู เนื้อไก่ ปลาดอรี่หั่นเป็นชิ้นสเต๊คเล็กๆ วางไว้ให้ เมื่อต้องการชิ้นไหนก็สามารถคีบใส่จาน แล้วนำจานนั้นพร้อมกับป้ายโต๊ะที่ทางห้องอาหารวางไว้ให้บนโต๊ะที่นั่ง ซึ่งป้ายนี้จะระบุเลขโต๊ะสำหรับพนักงานนำมาเสิร์ฟให้เราค่ะ ไปยื่นบริเวณเชฟที่ทำหน้าที่ปรุงเทปันยากิได้เลย เมื่อปรุงอาหารเสร็จแล้วพนักงานจะเป็นผู้นำอาหารมาเสิร์ฟที่โต๊ะเลยค่ะ ในสเตชั่นนี้แอบเสียดายนิดนึงตรงที่แซลม่อนหั่นมาชิ้นค่อนข้างเล็กไปหน่อยค่ะ แต่โดยรวมถือว่าโอเค เชฟทำแซลม่อนมาได้นุ่มมากค่ะ

มุมตรงกลางบริเวณไลน์บุฟเฟ่ต์จะเป็นมุมคานาเป้ สลัดบาร์ อาหารกินเล่นแบบไทย ไอศกรีม ซูชิและซาซิมิค่ะ โดยอาหารกินเล่นแบบไทยที่ทำจากแซลม่อนของที่นี่ก็จะเป็นเมนูยำปลาแซลม่อนฟู ที่หน้าตาเหมือนยำปลาดุกฟูมากๆ ค่ะ วิธีการกินทำได้โดยการหยิบถ้วยที่บรรจุปลาดุกฟูมาแล้ว จากนั้นนำไปราดน้ำยำเองค่ะ ...ขอบอกว่าน้ำยำที่นี่รสค่อนข้างหวานทีเดียวเชียว อาจจะเหมาะสำหรับคนชอบอาหารหวานนะคะ สำหรับเราแล้วราดน้อยๆ นิดเดียวอร่อยกว่าราดเยอะค่ะ นอกจากนี้ยังมีลาบปลาแซลม่อนอีกด้วย ส่วนซูชิที่นี่ก็มีทั้งหน้าแซลม่อน หน้ากุ้ง หน้าไข่ปลาแซลม่อน และมีซาซิมิปลาแซลม่อนให้ได้เลือกชิมค่ะ วันที่เรามาลองชิมนี้รู้สึกว่าซาซิมิแซลม่อนจะหั่นชิ้นใหญ่ไปนิดนึงและไม่ค่อยสวยนักค่ะ แต่ก็ไม่ได้ไม่สดมากนะคะ อยู่ในระดับที่ยังโอเคค่ะ ใกล้ๆ กันนั้นมีแซลม่อนรมควัน รสออกเค็มนิดๆ อร่อยดีค่ะ เพื่อนที่ไปด้วยกันนี่กินไปประมาณสามจานใหญ่ๆ กันเลยทีเดียวเชียว ...อ่อ เพื่อนเรามาถึงที่ห้องอาหารก่อนเราค่ะ เพื่อนแอบกระซิบว่ามีไข่ปลาแซลม่อนด้วยล่ะ แต่ตอนเราไปถึงนั้นไข่ปลาแซลม่อนหมดแล้ว #ร้องไห้หนักมาก #เสียใจเบาๆ 

สเตชั่นถัดมาเป็นสเตชั่นอาหารคาวแบบไทยๆ ค่ะ ซึ่งตรงนี้มีแซลม่อนที่ทำเหมือนแซลม่อนแกงกะทิแบบไทยๆ อร่อยมากค่ะ ส่วนเมนูอื่นๆ ที่เห็นก็จะมีผัดผักด้วย ...ถัดมาอีกนิดเป็นอาหารอีกหนึ่งอย่างที่เราค่อนข้างชอบ นั่นคือพิซซ่าหน้าสโมคแซลม่อนค่ะ พิซซ่าแป้งบางกรอบ รสชาติดีใช้ได้เลยค่ะ แต่ควรหยิบตอนพิซซ่าเพิ่งมาลงในไลน์นะคะ จะได้พิซซ่าที่อร่อยกว่า …ใกล้ๆ กับพิซซ่า เป็นถาดวางขนมปังค่ะ ขนมปังที่นี่เนื้อนุ่มอร่อยดีค่ะ

สเตชั่นถัดมาคือสเตชั่นที่ไม่ว่ายังไงเราก็ชอบมากที่สุด นั่นคือสเตชั่นของหวานค่ะ มีทั้งเบเกอรี่ ผลไม้ ไอศกรีม โดยเบเกอรี่ที่เราชอบก็จะเป็นบราวนี่ชาเขียว เค้กชาไทย เค้กสังขยาค่ะ แต่ที่ชอบมากที่สุดก็คือ Bread and custard pudding ค่ะ อร่อยมากกกกก ซอสก็เทพมาก แนะนำให้ลองค่ะ

สำหรับการมาที่ห้องอาหารเดอะสแควร์ในครั้งนี้ก็ต้องขอขอบคุณทางห้องอาหารมากๆ เลยนะคะ ที่ชักชวนให้มาลองกินบุฟเฟ่ต์แซลม่อนที่ให้เวลาในการกินถึง 4 ชั่วโมง เรียกว่าพุงแทบครากลากติดพื้นเลยค่ะ ฮ่าๆ 

ตอนนี้ทางห้องอาหารมีโปรโมชั่นสำหรับบุฟเฟ่ต์แซลม่อนดังนี้ด้วยค่ะ 
1) มา 4 จ่าย 2 ถึงวันที่ 30 ธันวาคม 2558 (คือกว่าจะเขียนรีวิวนี้ ก็หมดโปรโมชั่นพอดีเลยยย (T__T))
2) โปรโมชั่นบัตรเครดิตธนาคารกสิกรไทย มา 3 จ่าย 2 ส่วนบัตรเครดิต Citibank มา 3 จ่าย 2
3) โปรโมชั่น Line@ เพิ่ม @novotelbangkokplatinum เป็นเพื่อน 500 ท่านแรก ลดราคาเหลือ 699++ จาก 999++
สำหรับรายละเอียดของบุฟเฟ่ต์ ดูได้ตามลิงค์ของโรงแรมเลยค่ะ http://novotelbangkokplatinum.com/th/specialoffers/salmon-buffet/
